**PENEDS YELAS: 2013, 2014 < DE EL RALPH   
LÜ VOLAPÜKAFLENS.**

|  |  |  |
| --- | --- | --- |
| [2013, yanul](#MMXIII_I). | [2013, prilul](#MMXIII_IV). | [2014, mayul](#MMXIV_V). |
| [2013, febul](#MMXIII_II). | [2013, mayul (1id)](#MMXIII_Va). | [2014, yunul](#MMXIV_VI). |
| [2013, mäzul](#MMXIII_III). | [2013, mayul (2id)](#MMXIII_Vb). | [2014, yulul](#MMXIV_VII). |

**2013, yanul, 1.**

FLENEF BEVÜNETIK VOLAPÜKA

Tü del balid yanula, yela 2013.

O Volapükaflens valöpo!

Ekö Nulayel nog bal. Ya binons Nulayels mödik sis datuv Volapüka.

Jenav püka obsik jonon obes, das bügolans obas ädalabons kalieti komunik, sevabo: lanäli. Pro ons, kaliet at äbinon leigo veütik demü muf äs blud binon demü koap. Ab kikodo idalabons-li lanäli so mödiki? Balido, pük bevünetik idavedon; neföro büo ilogoy püki somik gebovik. Telido, pük somik älofon netes valik da vol mögi stunidabik, sevabo mögi ad sevädükön kulivi menas jünu foginiki. Reiganefs netas u no äkanons fövön oni, u no ävilons dunön atosi, ab ekö pöt dialik ad fövön diali so jöniki. Noe ätefon püki, abi diali! Ekö kod lanäla bügolanas obsik.

Liedo lanäl somik ti edeadon lä obs. Kikodo eperobs-li kalieti legudik at? Büo ädabinon ün paset desir ad gebön livüpi ad lärnön dinis nulik, ad dagetön noli frutik. Anu kotenoy suvo ad seadön nenkrüto fo televidöm ad logön, (no ai, ab suvo), dinis alsotik bapälik. Adelo lanäl cifik binon moniäl, kel pakuradükon valöpo. No äbinos ai so; ädabinons utans, kels büo gebonsöv livüpi okas frutikumo.

Ab betikobsös anu lanäli bevü Volapükans adelik. Balido, kin binon-li Volapükan? Dabinons utans, kels nitedälons tefü Volapük bi binon bisarikos se pasetatim; suvo binons slopans pükas votik, ab nuläl, no lanäl, davedükon onis. Ed utans binons ai benokömiks. Votaflano dabinons utans, kels propagidons püki, kels lautons yegedis, kels fövons Volapüki in bevüresod, kels dunons alsotikosi. Atans binons Volapükans verik.

Dü yel 2013 steifülobsös ad dunön bosi, te bosili pro Volapük, e steifüls somik no obinons vaniks.

Valikosi gudikün oles ed olikanes

sedom

Ralph

**2013, febul, 1.**

FLENEF BEVÜNETIK VOLAPÜKA

Tü del 1-id febula, yela 2013.

O Volapükaflens valöpo!

Sis Volapük, mekavapüks mödik alsotik epubons. El Schleyer it päsüädükom, das pük omik öfasilükon nunami calöfik da vol. Id el Samenhof päsüädükom, das Sperantapük binon pük gudikum, e medü on, nets okanons kobo bespikön fikulis valik pla feitön. Dials at äbinons jöniks. Ab nets nämädik vola no ävilons fövön diali at, nemuiko no medü pük atsotik. Ävilons plao propagidön pükis netik lönik da vol. Bü yels tum, Fransänapük äbinon pük bevünetik, ab anu Linglänapük pledon rouli at.

Sekü atos, mödikans osagons, das mekavapüks jenöfo eneplöpons. Ab fümiko no baicedob ko ced somik: balido, dub stud oba mekavapükas, ekolkömob flenis da vol; telido, mekavapüks ejonons, das dabinon tuvedot balugik ad moükön misuemis valemik; kilido, mens valik, e pöfikans. e liegikans, kanons lärnön e gebön püki somik vifikumo, ka me püks netik.

Seko, no kanoy sagön, das mekavapüks eneplöpons, bi pagebons aldeliko, no bevü bolitans, kels suvo neodons nätäpretanis ad suemön odis, ab bevü mens komunik, kels ba no dalabons timi saidik u no binons saidiko täleniks ad dedietön okis studes atsotik, ab kels vilons too seivön menis nitedas sümik foginäno ad flenükön onis.

Verat binon, das nen mekavapüks bevünetik, vol obas nelabonöv stumi frutik.

Valikosi gudikün oles ed olikanes

sedom

Ralph

**2013, mäzul, 1.**

FLENEF BEVÜNETIK VOLAPÜKA

Tü del 1. mäzula, yela 2013.

O Volapükaflens valöpo!

Adel binon del solöfik. Benoglidob ai delis solöfik, bi binons äs flen fredik, kel pakon solami züo; bai väl obsik kanobs votükön volädi obsik ud ini ledom jönik, ud ini fanäböp.

Lif söton pamafön fa tik e dunots, no fa tim. Lif söton binön kleilik, nitedik, fredik. If vitobs menis, kels züons obis jü no kompenön ko dols ä blesirs onas, perobs mödikumo, ka kanobs fomälön. If lenükobs vafis koldik okiäla, täno mojedobs mödikis fredis gretikün lifa.

Do spel obas pro menef binon gretik, ye bäldikölo, dasuemobs ai plu, das pösods ti aliks, ün tim presenik, bejäfons ai nemödikumo dinis, kels ägivons obes blesiri gretik; sekü atos, pösods somik binons pöfiks, ifi bankakal onas binon fulik.

Din veütikün tefü lif binon: blebön yunik. Men, kel sevon ad dakipön ladi cilik e spiriti yunik otuvon vegi benoseka äsi freda. Blebön ai studan, ai fulü nuläl e lifafred — ekö klän okdaglofa! Sosus perobs yunöfi veratik obsik, ekö tim ven mems vetikons plu ka spels.

Vöds at no binons vöds obik. Binons vöds sapana. Ledigidobsös onis!

Valikosi gudikün oles ed olikanes

sedom

Ralph

**2013, prilul, 1.**

FLENEF BEVÜNETIK VOLAPÜKA

Tü del 1-id prilula, yela 2013.

O Volapükaflens valöpo!

Ad sevön fruti püka bevünetik, te neodoy ad küpedön kaoti pükik adelik da vol lölik; nendoto ad binön slopan püka mekavik, mutoy binön frediman. Badiman jenöfo no kanon jäfädön me dial somik. Cedü badimans, fredimans binoms pösods fopik, kels logoms lifi äs pölaced, e kel ün del seimik okömöl otüvom midini otosa.

Ab frediman veratik no binom pösod somik. Do gudiko sevom fikulis lifa valemik, lif oma binon veratiko jafik. Büologom dinis badik okömöl e steifülom ad nedrefön onis. Finü lif, tuvom koteni dibik, e pakom valöpo fredi.

Vöds at kanons bo bepenön lifi Volapükana veratik. Do dial it binon legudik, dasevom, das nets nämädik vola neföro odaoptons oni; too sevom, das binon dial lejönik, e kodü atos löfom oni.

Fredim binon väl - väl keli man sapik nenzogo välom ven binom yunan. Väl at slüdon lüodi lifa omik. Badimans, votaflano, vedoms künidiks, e suvo no tuvoms seimo gudi.

Hiel Goethe äsagom, das blig balid menas lo nilädan binon ad fredön. I no glömobsös, das hiel Heraklit äkredom, das bad muton dabinön kobü gud. Seko badimans i mutoms lödön su tal ot kobü fredimans. Sekü atos, keliedobsös ko utans, kels mutoms sufön somödo.

Ekö buäd pro slopans Volapüka - mutons binön ai fredimans!

Valikosi gudikün oles ed olikanes

sedom

Ralph

**2013, mayul, 1.**

FLENEF BEVÜNETIK VOLAPÜKA

Tü del 1-id mayula, yela 2013.

O Volapükaflens valöpo!

Se fenät cema obik, logob lefredo, das mayul fino elükömon kobü viel magik floras e bimas: mutob siön, dido, das yelasäsun at binon säsun buik oba, bi stom binon valemo plitik; do strals sola no binons tu vamiks. Valöpo lut labon flifädi juitik neleigodovik florüpa.

Nendoto säsun alik dalabon patis lönik. Samo florüp Volapüka äbinon vemo vifik, bi äbinon neod gretik ad atos. Ekö nets vola fagik ko belödans okik, e te liegikans, u bo täläktans äkanons seivön onis. Votaflano pöfikans e netäläktans älabons fikulis mödik ad kolkömön onis, u ad spodön ko ons, u defü mon, u defü nol, u defü bofiks.

Pro utans, Volapük äbinon kik magivik, kel äkanon maifükön yanis vola lölik. Dub pük at äkanons seivön menis netas da vol lölik. Ed ägleipons lanäliko kiki at. Horits nulik dido! Ab lif in tim et e lif in tim obsik binon äs lif su planets tel distik. In tim et, mens älärnons vilöfo dinis nulik, bi äbinon privileg gretik. Anu too dabinons dins votik nedinitik ad dunön. Lanäli mödadilo eperobs. Suvo mutobs damütön cilis ad lärnön, bi dabinons mäted somödik in tef at ad bekomipön.

Anu slopans büik edeadons, ed ekö menädi nulik. Volapük eprimon dönu, ifi pianiko, ad gaenön flenis bevünetik nulik, kels binons fütüri obsik. to fikuls timäda nulädik.

Valikosi gudikün oles ed olikanes

sedom

Ralph

**2013, mayul, 2.**

**SPAD NONIK!**

O Volapükaflens valöpo!

Eregistarob leäktroniko penedi oba atmulik, ab nünöm nunon obe, das spad saidik liedo no dabinon.

Enosükob tonodiregistaramis ömik ad libükön spadi su nünömadiskud, ab ai spadi saidik no dabinon.

Too dalabobs väli gudik vödemas pespiköl.

Glidis oles sedom Ralph

**2014, mayul, 1.**

**DEL MEBABIK.**

FLENEF BEVÜNETIK VOLAPÜKA

Tü d. 1-id mayula, yela 2014.

O Volapükaflens valöpo!

Adel binon del patik pro Volapük. Labob blesir gretik ad benovipön söli Hermann Phillips demü cäl oma as Cifal nulik Soga Bevünetik Volapüka.

Söl Brian R. Bishop, kel legudiko edünom Volapüki dü yels mödik, ävilom lovegivön cali veütikün at pösode yunikum kodü bäldot äsi bligs votik oma.

Ladöfiküno danobs omi demü steifüls valik at.

Too spelobs, das söl Philipps okanom nämükön püki obsik e kobükön zü om menis zilik ad fövön vobi ya pedunöli da yels fütürik .

Kanols reidön plu in ragiv dis tiäd: 52k14.33-40DIY. e fümob, das ovilols dunön kopiedi papürik ad zälön jenoti mebabik at.

Ad multos annos!

Glidis gudikün oles da vol lölik

sedom

Ralph.

**2014, yunul, 1.**

FLENEF BEVÜNETIK VOLAPÜKA

Tü d. balid yunula, yela 2014.

O Volapükaflens valöpo!

Gleipob pöti at ad benokömön söli Hermann Philipps as cifal nulik volapükanefa. Anu söl Philipps binom cifal sis mul bal.

Su pads gaseda cifal nulik ekleikülom obes zeilis cifalama okik, sevabo ad kälön volapüki äs lediv ad neföro paglömön: pük balatik bü yels mödik, kel ad pägebön as pük mekavik bevünetik. Anu dabinons püks somik mödik ad atos, ab te volapük obas äpledon rouli patik in tef at.

Too binob danöfik, das cifal binom jenöfiman. Sevom, das püks mekavik somik neföro oplöpons ad vedön püks bevünetik plago da vol lölik, bi nets gretik votik no vilons osi.

Söl Philipps i desirom ad kuradükön jäfedi gretikum kadäma, kel dabinon sis prim mufa. Cedü om, kadäm binon nogan veütik pro volapük, kel anu jinon liedo slipülön boso. Kadäm muton binön kolkömöp kiöpo volapükaflens valöpo kanons dakonsälön dö vödem nulik, dö geb püka, äsi dö dins votik nitedik tefik.

Reidolsös dönu tikamagotis oma, ed otuvols, das binons gudiks.

Ob e cifal büik efeitobs dü yels mödik pro volapük; anu glidobs menädi nulik — fütür püka sekidon de ols; No trätolsös, begö! fiedi obsik.

Ekö gased yunulik in ragivöp :

62k14.41-48 (pro utans, kels vilons reidön oni);

62k14.41-48DIV (pro utans, kels vilons bükön samädi lönik).

Juitolsös oni!

Valikosi gudikün oles ed olikanes

sedom

Ralph

**2014, yulul, 1.**

FLENEF BEVÜNETIK VOLAPÜKA

Tü del 1-id yulula, yela 2014.

O Volapükaflens valöpo!

Ekö del balid mula votik dönu! Glidis oles!

Dabinons säkäds ün tim at ad läükön gasedi nulik yulula 2014 , ab osteifülob ai ad dunön osi suniküno.

Spelob, das ojuitols gasedi atmulik. Cifal nulik obas ekolkömom enu ko cifal büik, söl Bishop, ed epenom yegedi nitedik, keli kanols reidön su pads zänik. I kanols reidön konotis kösömik fa hiels Lewis Carroll e Frank Rogers.

Fino, nunob deadi sona ela Arie de Jong, revidan Volapüka. Labom bäldoti lifayelas gretik plu züldeg (äs fat omik!) Requiescat in pace!

Valikosi gudikün oles ed olikanes

sedom

Ralph